DA Den Europæiske Unions Tidende CE 78/365

(2004/C 78 E/0385)

SKRIFTLIG FORESPØRGSEL E-1322/03

af José Ribeiro e Castro (UEN) til Kommissionen

(8. april 2003)

Om: Zimbabwe — Jord — Vold — Nepotisme

Sidste uge var det et år siden, at den zimbabwiske farmer, Terry Ford, blev myrdet på sin farm. Gourie Farm, i Norton-distriktet øst for Harare.

I en nyhedsartikel offentliggjort den 23. marts 2003 i avisen »The Independent« afsløres det, at præsidentens storesøster, Sabina Mugabe, parlamentsmedlem for partiet ZANU (PF), valgt i Zwimba Sul og medlem af ad hoc-parlamentsudvalget for »overførsel af erhvervsaktiviterne til den indfødte befolkning«, skulle have reserveret farmene i Norton-området, som er nogle af de værdifuldeste i landet, til sin familie. Cirka et dusin farme beliggende omkring søen Darwendale er allerede blevet besat, herunder Terry Fords.

Lokale myndigheder skal have udtalt, at de var reserveret til »den kongelige familie«.

Farmerne er overbeviste om, at, når uroen har lagt sig, vil »krigsveteranerne«, som er blevet udnyttet til at besætte farmene, blive fjernet, og at disse i stedet vil overgå til medlemmer af præsidentens familie og andre højtplacerede inden for regeringen og ZANU (PF). Leo Mugabe, præsidentens nevø, har tilsyneladende overtaget Diandra Farm (500 ha), mens Sabina Mugabe skal have krævet at få Audley End Farm (1 000 ha).

Ved det brutale mord på Terry Ford blev Sabina Mugabe omgående udpeget som en af de formodede bagmænd bag mordet.

Kommissionen bedes oplyse følgende:

— Hvilke oplysninger er den i besiddelse af et år efter disse begivenheder?

— Kan den bekræfte, at den måde som »overførslen af erhvervsaktivitetene til den indfødte befolkning« sker på i Zimbabwe, er præget af nepotisme?

— Hvilke aktuelle oplysninger er den i besiddelse af om de nye former for landbrugsbedrifter?

— Agter den at træffe nye foranstaltninger for at imødegå de konstante krænkelser af menneskerettighederne i dette land?

Svar afgivet på Kommissionens vegne af Poul Nielson

(16. maj 2003)

Kommissionen er bekendt med mediernes oplysninger om emnet, men råder ikke over detaljerede oplysninger om de specifikke tilfælde af misbrug, det ærede medlem henviser til.

Det menes, at der i forbindelse med den hurtige jordreform har fundet udbredt nepotisme og vennefavorisering sted. Da der hidtil ikke er foretaget nogen uafhængig undersøgelse af reformprocessen, har Kommissionen imidlertid ingen klare beviser vedrørende misbrugets nærmere omstændigheder og omfang. Ministeren for jordreformen, Flora Bhuka, gennemførte i slutningen af 2002 sin egen undersøgelse, der er blevet holdt hemmelig, men pressen har fået kendskab til nogle af dens detaljer, som viser, at et antal ledende personer i Zanu Patriotic Front (PF) ejer adskillige farme. Hidtil har regeringen ikke vist tegn på at ville offentliggøre denne rapport, men synes i stedet at have til hensigt at iværksætte endnu en intern undersøgelse. Kommissionens holdning er, at kun en uvildig undersøgelse, der gennemføres under tilsyn af et organ som f.eks. FN, kan danne et troværdigt grundlag for en vurdering af den hidtidige proces og for at rette op på de uretfærdigheder, der er begået.

Hvad angår eventuelle former for nepotisme i forbindelse med overdragelsen af Zimbabwes økonomi til landets egne borgere, kan Kommissionen ikke bekræfte nogen specifikke tilfælde.

De informationer, Kommissionen primært har om de negative konsekvenser af jordreformen, har relation til det aktuelle fald i outputtet og stammer fra den kommercielle landbrugssektor. I februar 2003 drev 73 % af Commercial Farming Union's medlemmer (som repræsenterer flertallet af de kommercielle landbrugere) ikke længere landbrug. De kommercielle landbrugeres produktion af majs er faldet fra 810 000 tons i 2000 til ca. 80 000 tons i 2003, og produktionen af sojabønner er faldet fra 162 000 tons i 2001 til 30 000 tons i 2003. Tobaks-, kød- og mælkeproduktionen er også faldet kraftigt. Dette har igen haft alvorlige følger for levnedsmiddelindustrien.

Som de fleste ved, befinder Zimbabwes økonomi sig i øjeblikket i en kritisk tilstand. Mangelen på udenlandsk valuta til at betale for importen af væsentlige varer er også et direkte resultat af nedgangen i den kommercielle landbrugssektor, navnlig tobakssektoren, som tidligere tegnede sig for ca. 40 % af Zimbabwes eksportindtægter. Der foreligger endnu ingen oplysninger om nogen positive konsekvenser af reformen.

Kommissionen deler det ærede medlems alvorlige bekymring over menneskerettighedssituationen og benytter enhver lejlighed til at gøre Zimbabwes regering opmærksom på sin foruroligelse over den voksende politiske vold og mishandling af oppositionen og det civile samfund. Rådets formandskab har den 20. februar og den 28. marts 2003 offentliggjort erklæringer, hvori det giver udtryk for sin bekymring over den seneste tids vilkårlige arrestationer, umenneskelige behandling og tortur af medlemmer af oppositionen og organisationer i det civile samfund. EU har opfordret Zimbabwes regering til at bringe alle former for chikane, trusler og vold mod disse mennesker til ophør. Det opfordrer indtrængende regeringen og alle politiske parter til at indlede en seriøs dialog for at overvinde de overvældende problemer, Zimbabwe i øjeblikket står over for på det humanitære, sociale og økonomiske område.